## Educació destina 85.000 euros per a finançar l’adquisició de productes de suport per a l’alumnat amb necessitats educatives especials

*** Es podran beneficiar centres privats concertats i centres públics de titularitat diferent de la Generalitat
* El termini de sol·licitud comprén de l’1 al 12 de setembre a través de la plataforma OVICE**

La Conselleria d’Educació, Cultura, Universitats i Ocupació destina 85.000 euros per a finançar l’adquisició de productes de suport dirigits a fomentar l’autonomia personal i la comunicació de l’alumnat amb necessitats educatives especials.

Per a poder beneficiar-se d’estes ajudes és necessari que l’alumnat estiga escolaritzat en 2025 en centres privats concertats o en centres públics de titularitat diferent de la Generalitat, que impartisquen ensenyances no universitàries a partir de segon cicle d’educació infantil.

Se subvencionaran els gastos generats per l’adquisició de productes de suport no informàtics, adaptacions per a la comunicació i mobiliari i adaptacions destinades a esta mena d’alumnat.

L’objectiu és facilitar el seu accés i participació en totes les activitats educatives programades pel centre en horari escolar, a més d’augmentar el seu nivell d’autonomia i independència, possibilitar l’accés a la informació i la comunicació, millorar la mobilitat i el control postural, així com permetre i afavorir la realització de tasques d’higiene personal.

Així, entre els gastos subvencionables figuren cadires i taules adaptades, reposapeus, cingles i cinturons, tascons i posicionadors, caminadors, grues, lliteres, teclats i ratolins adaptats, calculadores científiques parlants, editors musicals Braille o impressores Braille.

L’adquisició d’este material ha d’haver-se formalitzat i pagat entre l’1 de setembre de 2024 i el 31 d’agost de 2025 i el termini de presentació de sol·licituds per a esta subvenció serà el comprés entre l’1 i el 12 de setembre d’enguany a través de la plataforma [OVICE](https://ovice.gva.es/oficina_tactica/#/tramita/10007/10028).

Fecha: 20/07/2025